På gadeplan gik han under navnet Tysker Tim. Han boede – eller havde boet – nær Boltens Gård i Indre København, ikke så langt fra Kongens Nytorv, og var mistænkt for at smugle hash fra Spanien til Danmark med sin tyske far, der hed Ditlev eller noget, der lød som Ditlev. Det var alt, Benedicte, der er analytiker i politiet, havde, da en efterforsker sidste år bad hende finde ud af, hvad Tysker Tims rigtige navn var. Men æh, hvordan lige det?

Benedicte var nyuddannet kriminolog og ansat i politiets Særlig Efterforskning Øst, der gør sig i tung organiseret kriminalitet, til at efterforske sager bag en computerskærm: finkæmme store mængder informationer i politiets mange databaser for at finde det ene navn, det ene mønster, den ene oplysning, som kan sætte en stillestående efterforskning i bevægelse. Men Benedicte sad fast: Søgte hun på Tim’er med bopæl i Indre København, fik hun for mange navne. Søgte hun på Tysker Tim, fik hun ingen.

En dag blev Benedicte og de andre analytikere sendt på tredages kursus. De skulle oplæres i Polintel, analyseplatformen, som Rigspolitiet havde købt hjem fra Silicon Valley for et trecifret millionbeløb efter terrorangrebet på Krudttønden, og som politidirektøren i Berlingske havde kaldt et “supervåben” og et “kvantespring ind i et moderne politi”. Tilbage fra kurset lykkedes det Benedicte at identificere Tysker Tim med et par museklik i Polintel. Nu sad hun om et langbord i et airconditioneret mødelokale i Særlig Efterforskning Østs kontorbygning i Karlslunde sammen med mig. Hun kiggede afventende på mig.

“Skal jeg vise dig, hvordan jeg gjorde,” spurgte Benedicte. Polintel var åben på computeren foran hende. Hvide persienner skyggede for solen udenfor. Blæseren brummede i computeren, som var sat til en projektor, så jeg kunne følge med.

“Det, du kommer til at se nu, er skarp data,” lød det fra længere nede af bordet. Her havde Lars Mortensen, vicepolitiinspektør og ansvarlig for udrulningen af Polintel i landets politikredse, sat sig. “Det betyder, at præsentationen tager udgangspunkt i rigtige sager, og derfor skal alle oplysninger anonymiseres efterfølgende.”